**Fe ddywedoch chi, fe wnaethom ni.**

Yn gyntaf oll, dymunwn ddiolch i bawb am eu sylwadau ynglŷn â’r Cynllun Adnoddau Coedwig Drafft ar gyfer Llanfor a Chelyn.

Ceir rhestr isod o’r prif bryderon a godwyd a’n hymateb ninnau iddynt:

**Ein dibyniaeth ar lwyrgwympo**

Nid yw Coedwigaeth Gorchudd Parhaol ond yn gweithio ar safleoedd addas sydd â mynediad rhwydd, ddim yn agored iawn i’r gwynt, gyda phridd gwerth chweil a choed cadarn wedi’u teneuo’n dda. Ni cheir amodau felly mewn llawer o rannau o’r goedwig. Yn ogystal â hynny, mae’n arfer safonol gennym i beidio â dynodi safle i’w reoli drwy Goedwigaeth Gorchudd Parhaol oni bai ei fod wedi’i deneuo yn gyntaf. Fel arfer byddai hyn yn digwydd ar ôl i goedwig Sitca fod yn tyfu am oddeutu ugain mlynedd, ac felly bydd y rhan helaeth o’r cnydau mwy diweddar yn cael eu hystyried ar gyfer Coedwigaeth Gorchudd Parhaol yn y cyfnod cynllunio nesaf. Dilynwch y ddolen isod i weld mwy o wybodaeth ynglŷn â gwahanol ddulliau rheoli coedamaeth.

<https://naturalresources.wales/guidance-and-advice/environmental-topics/woodland-management/planning-for-the-future/silvicultural-systems/?lang=cy>

**Adfer mawn**

I ddechrau roedd cynigion i ymchwilio i gynllun adfer mawn dwfn ar ben pellaf Coed Celyn tua’r dwyrain. Wrth ymweld â’r safle i fesur y mawn canfuwyd ei fod yn gorwedd dim ond 20cm o dan y ddaear ac yn dod i ben ar siâl creigiog ac felly mae’n anaddas. O ganlyniad i hyn fe reolir yr ardal dan sylw fel coetir cymysg yn awr, gan roi blaenoriaeth i fioamrywiaeth.

**Gwella’r llwybrau yng Nghoed Celyn**

Newidiwyd hyn i gynnwys amcan i wella wrth gynnal a chadw Hawliau Tramwy Cyhoeddus hamdden gydol y safle. Rydym hefyd wedi trosglwyddo’r sylwadau a dderbyniwyd wrth ymgynghori i dîm hamdden CNC, fel y gellir dod o hyd i ffyrdd o wella mynediad i’r ardal ar gyfer hamdden a hyrwyddo hynny.

**Hadu conwydd**

Rydym wrthi’n mynd i’r afael â hyn drwy gynnal Asesiad Rheoliadau Cynefinoedd. Rhaid cynnal y broses hon ar gyfer unrhyw gynllun a fedrai effeithio ar safle Natura 2000. Yng nghyd-destun hadu, bydd CNC a pherchnogion y tir o amgylch y goedwig sy’n ffinio ag ACA Migneint yn cytuno ar gynllun rheoli. Mae’n braf clywed fod cefnogaeth i’n cynlluniau cyfredol i feddalu’r ymylon a gwella golwg y goedwig.

**Adrodd ar brosesau ac ecoleg yn yr ardal**

Mae’n bwysig iawn ein bod yn sicrhau cydbwysedd rhwng yr angen i gynhyrchu pren a hybu ecosystemau a bioamrywiaeth yn yr ardal. Cyn drafftio’r cynlluniau hyn bu timau ac arbenigwyr CNC, gan gynnwys Rheoli Tir, Tîm yr Amgylchedd, Ecolegwyr, Coedwigwyr a Rheoli Dŵr, yn cynnal ymgyngoriadau mewnol ac ymweld â llawer o safleoedd, ac fe ymgynghorwyd yn allanol hefyd ag Awdurdod Parc Cenedlaethol Eryri ac Ymddiriedolaeth Archaeolegol Gwynedd. Yn y cynlluniau hyn rydym wedi nodi ardaloedd helaeth a fydd gyda threigl amser yn dychwelyd yn goedwigoedd a reolir fel rhai Brodorol neu Hynafol. Gallai gymryd canrifoedd i gyflawni’r nodau hyn, fodd bynnag.

**Beth sy’n digwydd nesaf?**

Y cam nesaf fydd cwblhau Asesiad Rheoliadau Cynefinoedd, er mwyn sicrhau nad yw’r cynllun yn cael unrhyw effaith negyddol ar y safleoedd Natura 2000 gerllaw, gan gynnwys Afon Dyfrdwy ac Ardal Cadwraeth Arbennig Migneint-Arenig-Dduallt yn yr achos hwn.